حکیم محمد کبیر الدین

،  حکیم محمد کبیر الدین (پیدائش: 13 اپریل 1894ء، شیخ پورہ ضلع مونگیر، بہار – وفات: 9 جنوری 1976ء، بلّی ماران، دہلی) ہندوستان کے نامور طبیب، طبی فرہنگ نویس، طبی محقق و مترجم تھے۔ انھوں نے اپنی زندگی کا بڑا حصہ طب یونانی کی تدریس، تحقیق اور عربی و فارسی طبی متون کے اردو تراجم کے لیے وقف کیا۔ ان کے علمی و ادبی کام کی بدولت اردو زبان طب کی تدریس کی ایک مستند زبان کے طور پر مستحکم ہوئی۔ ان کی کتب آج بھی بیچلر آف ایسٹرن میڈیسن اینڈ سرجری کے نصاب میں شامل ہیں۔

انھوں نے طب یونانی کے شعبے میں نمایاں خدمات انجام دیں۔ وہ تدریس کے ساتھ ساتھ اداروں کے قیام اور علمی اشاعت میں بھی پیش پیش رہے۔ انہی خدمات کے اعتراف میں نظامِ حیدرآباد نے انھیں  کا خطاب عطا کیا۔ کبیر الدین نے تقریباً 80 کتب کی تصنیف و تدوین کی اور اپنی عمر کے آخری وقت تک طب یونانی کے فروغ میں مصروف رہے۔ ان کا شمار بعد ازاں حکومت ہند کے زیرِ اہتمام قائم کردہ آیوش نظام کے نمایاں معالجین میں کیا جاتا ہے۔

 ابتدائی زندگی اور تعلیم 
کبیر الدین 13 اپریل 1894ء کو شیخ پورہ، ضلع مونگیر، بہار میں پیدا ہوئے۔ وہ ایک علمی خانوادے سے تعلق رکھتے تھے۔ ابتدائی تعلیم کے بعد لکھنؤ کے کیننگ کالج (موجودہ لکھنؤ یونیورسٹی) میں کچھ عرصہ زیر تعلیم رہے۔ بعد ازاں کانپور گئے اور مولانا احمد حسن کانچوی کے زیر نگرانی عربی ادب، معقولات اور منقولات کی تعلیم حاصل کی۔

سنہ 1909ء میں دہلی کے مدرسہ طبیہ گلی قاسم جان میں داخلہ لیا اور حکیم عبد المجید خاں اور حکیم محمد اجمل خاں سے طب کی تعلیم حاصل کی۔ سنہ 1911ء میں فن طب کی تکمیل کی اور سنہ 1914ء میں طبیہ کالج لاہور سے ”زبدۃ الحکماء“ کی سند حاصل کی۔

 علمی و تدریسی خدمات 
حکیم اجمل خاں نے ان کی علمی صلاحیت کو دیکھتے ہوئے مشورہ دیا کہ عربی میں موجود طبی نصاب کو اردو میں منتقل کیا جائے تاکہ طب کی تدریس زیادہ مؤثر ہو سکے۔ اسی مقصد کے تحت کبیر الدین نے قرول باغ دہلی میں  کے نام سے ایک علمی مرکز قائم کیا اور  نامی طبی مجلہ جاری کیا جو طب یونانی کی ترویج کا ایک مؤثر ذریعہ بنا۔

کبیر الدین کے تراجم میں اس بات کا خاص لحاظ رکھا گیا کہ طب قدیم کی روح اور متقدمین کا اسلوب برقرار رہے۔ انھوں نے عربی اصطلاحات کو اردو میں منتقل کرتے ہوئے مفہوم کی صحت اور سلاست کو قائم رکھا۔ ان کی یہ کوشش طب اور اردو زبان کے باہمی ربط میں ایک اہم سنگ میل ثابت ہوئی۔

 تصانیف و تراجم 
علامہ محمد کبیر الدین کی ترجمہ کردہ اردو کتب پر ہی آج کے طبی نصاب کی بڑی حد تک بنیاد رکھی گئی ہے۔ ان کے اہم تراجم درج ذیل ہیں:

 ترجمہ موجز القانون
 ترجمہ شرح اسباب و علامات
 ترجمہ کلیات قانون، مع عربی متن (جلد اوّل)
 ترجمہ تعلیمات نفیسی، مع عربی متن
 ترجمہ حمیات قانون

مندرجہ بالا طبی تراجم کے علاوہ علامہ نے کثیر تعداد میں طبی رسائل و جرائد اردو زبان میں تحریر کیے جن کی تعداد کم و بیش 80 کے قریب ہے۔ ان میں وہ کتابیں بھی شامل ہیں جو آج کے طبی نصاب کا حصہ ہیں اور جن کے ذریعے طب یونانی اور اردو کے درمیان ایک مضبوط رشتہ قائم ہوا۔ ان میں نمایاں تصانیف درج ذیل ہیں:

 افاد کبیر
 افاد کبیر مجمل
 افاد کبیر مفصل
 کتاب التشخیص (دو جلدیں)
 کتاب الادویہ تکملہ (دو جلدیں)
 بیاض کبیر (حصہ اوّل)
 بیاض کبیر (تین جلدیں)
 منافع کبیر
 رسالہ نبض
 تشریحی تصاویر
 تشریح صغیر (تین جلدیں)
 تشریح کبیر (دو جلدیں)
 رسالہ اخلاط
 معالجات امراض نسواں
 القابلہ
 القرابادین
 علم الجراحت
 امراض صبیان
 کتاب النعکیس
 فرہنگ طبی
 لغات کبیر (دو جلدیں)
 تشریحی اصطلاحات
 طبی کتابچہ (لغت)
 رسالہ اوزان الادویہ

یہ تمام کتب اس بات کی شہادت دیتی ہیں کہ اگر آج طب یونانی کی تعلیم و تدریس اور اس کی ترجمانی اردو زبان کے ذریعے ممکن ہے اور طب کے ذریعے اردو ایک مؤثر ذریعہ تعلیم اور صنعت سے مربوط ہے، تو اس کا سہرا علامہ محمد کبیر الدین کے سر ہے۔ انھوں نے اردو زبان کو ناقابلِ فراموش خدمات فراہم کیں۔
 جدید طبی کتب کے تراجم 
علامہ کبیر الدین نے نہ صرف عربی اور فارسی کتب کے تراجم کیے بلکہ انگریزی زبان میں موجود بعض اہم میڈیکل کتابوں کو بھی اردو میں منتقل کیا تاکہ طب کے طلبہ کو قدیم و جدید دونوں طرح کا مواد اپنی زبان میں دستیاب ہو۔

جامعہ عثمانیہ حیدرآباد دکن کے شعبہ تالیف و ترجمہ میں جب جدید میڈیکل سائنس کی کتابوں کا اردو ترجمہ شروع ہوا تو گریز اناٹومی (Gray's Anatomy) کے اردو ترجمے کے لیے ڈاکٹر اشرف الحق حیدرآبادی کے ساتھ کبیر الدین کو بھی شامل کیا گیا۔ اس طرح وہ جدید طب کے اردو نصاب سازی میں بھی شریک رہے۔
 وفات 
کبیر الدین 9 جنوری 1976ء کو دہلی کے محلہ بلّی ماران میں وفات پا گئے۔ ان کی علمی اور طبی خدمات کو طب یونانی کی تاریخ میں نمایاں مقام حاصل ہے اور ان کے تراجم نے اردو کو طبی تعلیم کی زبان بنانے میں بنیادی کردار ادا کیا۔
 خدمات کا اعتراف 
حکومتِ ہند نے سنہ 2019ء میں ان کی خدمات کو تسلیم کرتے ہوئے روایتی طب میں ان کے ناقابلِ فراموش کارناموں کے اعتراف میں یادگاری ڈاک ٹکٹ جاری کیے۔
 حوالہ جات 

 کتابیات 


زمرہ:ہندوستانی اطبا
زمرہ:یونانی اطبا